Molimento Natural d'o Puent de Fontseca

O Molimento Natural d'o Puent de Fontseca ye un molimento natural d'Aragón que fa parti d'o rete d'espacios naturals protechitos.

En l'anyo 2006 s'apreba la creyación d'iste molimento natural situau en o termin municipal de Castellot, en o Mayestrato teruelano, chunto a o Molimento Natural d'as Esplugas de Cristal de Molins en a mesma comarca.

O Puent de Fontseca ye una formación fluvio-karstica chenerada por o río Guadalop que en trescruzar-la ha formau un túnel por a on que i pasa. Fan parti d'o Molimento Natural o cauz y a ribera d'o río formaus por os relieus y a foz entre calsineras situadas en os paraches d'a Umbría de la Perona y Minarete.

Fauna
En os relieus y foces de calsinera bi ha poblacions d'aus como o vueitre (Gyps fulvus), o falcón peregrín (Falco peregrinus), l'alica crabitera (Aquila chrysaetos) y l'alica perdiguera (Aquila fasciata). Entre as aus de ribera podemos trobar lavanderas, tordas auguaderas (Cinclus cinclus) y rusinyols (Luscinia megarhynchos)

Entre os mamíferos cal destacar o bucardo (Capra pyrenaica) y o chabalín (Sus scrofa). Respective a la fauna que habita en o río bi ha una especial protección pa o burranco (Austropotamobius pallipes). Se troban antimas loiras (Lutra lutra) y peixes como a madrilla (Chondrostoma toxostoma).

Flora
As condicions d'humedat d'a zona fan que bi haiga un microclima en o que ye mas fácil a existencia d'especies hidrofilas y de selva de ribera como a falcilla (Adiantum capillus-veneris), una mena de felequera que nomas naixe que en pozos u zonas de uembra. En a ribera d'o río se troban salces (Salix), chopos (Populus), artos blancos (Crataegus monogyna) y bellas especies termofilas como as modronyeras (Arbutus unedo).

Atras feguras de protección
Coinciden en parti con o Molimento Natural atras feguras de protección:
 Parque Cultural d'el Mayestrato

Vinclos externos
  Molimento Natural d'o Puent de Fontseca. Gubierno d'Aragón
  GEA. Espacios Naturals Protechitos d'Aragón

Puent de Fonseca
Categoría:Castellot